Πρόταση απόφασης του Συμβουλίου όσον αφορά τη θέση της Κοινότητας στο συμβούλιο σύνδεσης σχετικά με την συμμετοχή της Σλοβακικής Δημοκρατίας σε κοινοτικά προγράμματα στους τομείς της κατάρτισης της νεολαίας και της εκπαίδευσης (97/C 337/05) COM(97) 422 τελικό - 97/0225(CNS)

(Υποβλήθηκε από την Επιτροπή στις 4 Σεπτεμβρίου 1997)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως τα άρθρα 126 και 127 σε συνδυασμό με το άρθρο 228 παράγραφος 3 πρώτο εδάφιο,

τη πρόταση της Επιτροπής,

τη γνώμη του Ευρωπαϊκού Κοινοβουλίου,

Εκτιμώντας:

ότι το πρόσθετο πρωτόκολλο της ευρωπαϊκής συμφωνίας περί θεσπίσεως σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Σλοβακικής Δημοκρατίας, αφετέρου, έχει συναφθεί με απόφαση του Συμβουλίου και της Επιτροπής της 4ης Δεκεμβρίου 1995 7

ότι, σύμφωνα με το άρθρο 1 του πρόσθετου πρωτοκόλλου, η Σλοβακική Δημοκρατία μπορεί να συμμετάσχει σε κοινοτικά προγράμματα πλαίσια, ειδικά προγράμματα, έργα ή άλλες δράσεις στους τομείς της κατάρτισης, της νεολαίας και της εκπαίδευσης και ότι, σύμφωνα με το άρθρο 2, οι όροι συμμετοχής της Σλοβακικής Δημοκρατίας στις δραστηριότητες που αναφέρονται στο άρθρο 1 θα αποφασιστούν από το συμβούλιο σύνδεσης 7

ότι η απόφαση 94/819/ΕΚ του Συμβουλίου, της 6ης Δεκεμβρίου 1994, για τη θέσπιση ενός προγράμματος δράσης για την εφαρμογή μιας πολιτικής της Ευρωπαϊκής Κοινότητας όσον αφορά την επαγγελματική κατάρτιση (1), (το οποίο στο εξής θα καλείται «Leonardo da Vinci»), και ιδίως το άρθρο 9 παράγραφος 1 αυτής, η απόφαση αριθ. 818/95/ΕΚ του Ευρωπαϊκού Κοινοβουλίου και του Συμβουλίου, της 14ης Μαρτίου 1995, που εγκρίνει την τρίτη φράση του προγράμματος «Νεολαία για την Ευρώπη» (2), και ιδίως το άρθρο 7 παράγραφος 4 αυτής, η απόφαση αριθ. 819/95/ΕΚ του Ευρωπαϊκού Κοινοβουλίου και του Συμβουλίου, της 14ης Μαρτίου 1995, που θεσπίζει το κοινοτικό πρόγραμμα δράσης στον τομέα της εκπαίδευσης (3) (που στο εξής θα καλείται «Socrates»), και ιδίως το άρθρο 7 παράγραφος 3 αυτής, προβλέπουν ότι αυτά τα προγράμματα θα είναι ανοιχτά στη συμμετοχή των συνδεδεμένων χωρών της Κεντρικής Ευρώπης σύμφωνα με τους όρους των πρόσθετων πρωτοκόλλων για τη συμμετοχή σε κοινοτικά προγράμματα 7

ότι, κατά την κοινή συνεδρίαση των υπουργών παιδείας που πραγματοποιήθηκε στο Λουξεμβούργο, στις 23 Οκτωβρίου 1995 και στις Βρυξέλλες, στις 21 Νοεμβρίου 1996, στο πλαίσιο του διαρθρωτικού διαλόγου μεταξύ της Ευρωπαϊκής Ένωσης και των συνδεδεμένων μερών των χωρών της Κεντρικής Ευρώπης, επιβεβαιώθηκε η επιθυμία των μερών να επεκτείνουν τη συμμετοχή στα προγράμματα Leonardo da Vinci, Νεολαία για την Ευρώπη και Socrates στις χώρες αυτές,

ΑΠΟΦΑΣΙΖΕΙ:

Η θέση την οποία θα λάβει η Κοινότητα στο συμβούλιο σύνδεσης που θεσπίστηκε με την ευρωπαϊκή συμφωνία μεταξύ των Ευρωπαϊκών Κοινοτήτων και των κρατών μελών τους, αφενός, και της Σλοβακικής Δημοκρατίας αφετέρου, όσον αφορά τη συμμετοχή της Σλοβακικής Δημοκρατίας σε κοινοτικά προγράμματα στους τομείς της κατάρτισης, της νεολαίας και της εκπαίδευσης, βασίζεται στο επισυναπτόμενο σχέδιο απόφασης του συμβουλίου σύνδεσης.

(1) ΕΕ L 340 της 29. 12. 1994.

(2) ΕΕ L 87 της 20. 4. 1995.

(3) ΕΕ L 87 της 20. 4. 1995.

Σχέδιο απόφασης του συμβουλίου σύνδεσης ΕΚ-Σλοβακικής Δημοκρατίας που εγκρίνει τους όρους συμμετοχής της Σλοβακικής Δημοκρατίας σε κοινοτικά προγράμματα στους τομείς της κατάρτισης της νεολαίας και της εκπαίδευσης

ΤΟ ΣΥΜΒΟΥΛΙΟ ΣΥΝΔΕΣΗΣ,

Έχοντας υπόψη:

την ευρωπαϊκή συμφωνία μεταξύ των Ευρωπαϊκών Κοινοτήτων και των κρατών μελών τους, αφενός, και της Σλοβακικής Δημοκρατίας, αφετέρου (1),

το πρόσθετο πρωτόκολλο της Ευρωπαϊκής Συμφωνίας μεταξύ των Ευρωπαϊκών Κοινοτήτων και των κρατών μελών τους, αφενός, και της Σλοβακικής Δημοκρατίας, αφετέρου, σχετικά με τη συμμετοχή της Σλοβακικής Δημοκρατίας σε κοινοτικά προγράμματα (2), και ιδίως τα άρθρα 1 και 2,

Εκτιμώντας:

ότι, σύμφωνα με το άρθρο 1 του πρόσθετου πρωτοκόλλου, η Σλοβακική Δημοκρατία μπορεί να συμμετέχει σε κοινοτικά προγράμματα-πλαίσια, ειδικά προγράμματα, έργα και άλλες δράσεις στους τομείς της κατάρτισης, της νεολαίας και της εκπαίδευσης 7

ότι, σύμφωνα με το άρθρο 2 του πρόσθετου πρωτοκόλλου, οι όροι συμμετοχής της Σλοβακικής Δημοκρατίας στις δραστηριότητες που αναφέρονται στο άρθρο 1 θα αποφασιστούν από το συμβούλιο σύνδεσης 7

ότι, κατά την κοινή συνάντηση των υπουργών παιδείας που πραγματοποιήθηκε στο Λουξεμβούργο, στις 23 Οκτωβρίου 1995 και στις Βρυξέλλες, στις 21 Νοεμβρίου 1996, στο πλαίσιο του διαρθρωτικού διαλόγου μεταξύ της Ευρωπαϊκής Ένωσης και των συνδεδεμένων μερών των χωρών της Κεντρικής Ευρώπης επιβεβαιώθηκε η επιθυμία τους να επεκτείνουν τη συμμετοχή στα προγράμματα Leonardo da Vinci, Νεολαία για την Ευρώπη και Socrates στις χώρες αυτές,

ΑΠΟΦΑΣΙΖΕΙ:

Η Σλοβακική Δημοκρατία θα συμμετάσχει στα προγράμματα Leonardo da Vinci, Νεολαία για την Ευρώπη και Socrates της Ευρωπαϊκής Κοινότητας, σύμφωνα με τους επισυναπτόμενους όρους που αποτελούν αναπόσπαστο τμήμα της παρούσας απόφασης.

(1) ΕΕ L 359 της 31. 12. 1994.

(2) ΕΕ L 115 της 9. 5. 1996.

Όροι και συνθήκες για τη συμμετοχή της Σλοβακικής Δημοκρατίας στα προγράμματα Leonardo da Vinci, Νεολαία για την Ευρώπη και Socrates

Άρθρο 1

Η Σλοβακική Δημοκρατία θα συμμετάσχει σε όλες τις δράσεις των προγραμμάτων Leonardo da Vinci, Νεολαία για την Ευρώπη και Socrates, (που στο εξής θα καλούνται «τα προγράμματα») σύμφωνα, εκτός κι αν ορίζεται διαφορετικά στην παρούσα απόφαση, με τους στόχους, τα κριτήρια, τις διαδικασίες και τις προθεσμίες που ορίζονται στην απόφαση 94/819/ΕΚ του Συμβουλίου σχετικά με τη θέσπιση ενός προγράμματος δράσης για την υλοποίηση μιας κοινοτικής πολιτικής όσον αφορά την επαγγελματική κατάρτιση, στην απόφαση αριθ. 818/95/ΕΚ του Ευρωπαϊκού Κοινοβουλίου και του Συμβουλίου, που εγκρίνει την τρίτη φάση του προγράμματος «Νεολαία για την Ευρώπη» και στην απόφαση αριθ. 819/95/ΕΚ του Ευρωπαϊκού Κοινοβουλίου και του Συμβουλίου που θεσπίζει το πρόγραμμα δράσης της Ευρωπαϊκής Κοινότητας στον τομέα της εκπαίδευσης.

Άρθρο 2

Οι όροι για την υποβολή, την αξιολόγηση και την επιλογή των αιτήσεων σχετικά με τα επιλέξιμα θεσμικά όργανα, οργανισμούς και ιδιώτες της Σλοβακικής Δημοκρατίας θα είναι ίδιοι με αυτούς που εφαρμόζονται για τα επιλέξιμα θεσμικά όργανα, οργανισμούς και ιδιώτες της Κοινότητας.

Οι δραστηριότητες γλωσσικής προετοιμασίας και κατάρτισης αναφέρονται στις επίσημες γλώσσες της Κοινότητας. Σε εξαιρετικές περιπτώσεις, θα μπορούσαν να γίνουν δεκτές και άλλες γλώσσες, εφόσον το απαιτεί η εφαρμογή των προγραμμάτων.

Άρθρο 3

Για να διασφαλιστεί η ευρωπαϊκή διάσταση των προγραμμάτων, τα διεθνικά έργα και δραστηριότητες που προτείνει η Σλοβακική Δημοκρατία θα πρέπει να περιλαμβάνουν έναν ελάχιστο αριθμό εταίρων από τα κράτη μέλη της Κοινότητας. Αυτός ο ελάχιστος αριθμός θα αποφασιστεί στο πλαίσιο της υλοποίησης των προγραμμάτων, αφού ληφθούν υπόψη η φύση των διαφόρων δραστηριοτήτων, ο αριθμός των εταίρων ενός δεδομένου έργου και ο αριθμός των χωρών που συμμετέχουν στο πρόγραμμα. Τα έργα και οι δραστηριότητες που εκτελούνται αποκλειστικά μεταξύ της Σλοβακικής Δημοκρατίας και των κρατών ΕΖΕΣ-ΕΟΧ ή άλλης τρίτης χώρας, συμπεριλαμβανομένων και των χωρών που έχουν συνάψει συμφωνία σύνδεσης με την Κοινότητα, στις οποίες είναι ανοιχτή η συμμετοχή στα προγράμματα, δεν θα είναι επιλέξιμα για κοινοτική χρηματοδοτική στήριξη.

Άρθρο 4

Σύμφωνα με τους όρους των σχετικών διατάξεων των αποφάσεων για τα προγράμματα Leonardo da Vinci, Νεολαία για την Ευρώπη και Socrates, η Σλοβακική Δημοκρατία θα παράσχει τις απαραίτητες διαρθρώσεις και μηχανισμούς σε εθνικό επίπεδο και θα λάβει όλα τα απαραίτητα μέτρα ώστε να διασφαλίσει τον εθνικό συντονισμό και οργάνωση της υλοποίησης των προγραμμάτων.

Άρθρο 5

Η Σλοβακική Δημοκρατία θα καταβάλει κάθε έτος συνεισφορά στον προϋπολογισμό της Κοινότητας για να καλύψει το κόστος που προκύπτει από τη συμμετοχή της στα προγράμματα.

Οι κανόνες που ορίζουν τη χρηματοδοτική συνεισφορά της Σλοβακικής Δημοκρατίας θα είναι αυτοί που καθορίζονται στο παράρτημα, το οποίο αποτελεί αναπόσπαστο μέρος της παρούσας απόφασης. Η επιτροπή σύνδεσης θα αναλάβει να προσαρμόσει αυτή τη συνεισφορά αποτεδήποτε καταστεί αναγκαίο.

Άρθρο 6

Τα κράτη μέλη της Κοινότητας και η Σλοβακική Δημοκρατία θα καταβάλουν κάθε δυνατή προσπάθεια για να διευκολύνουν την ελεύθερη διακίνηση και διαμονή σπουδαστών, καθηγητών, πανεπιστημιακών λειτουργών, νέων και άλλων επιλέξιμων ατόμων που μετακινούνται μεταξύ Σλοβακικής Δημοκρατίας και Κοινότητας με σκοπό τη συμμετοχή σε δραστηριότητες που καλύπτονται από την παρούσα απόφαση.

Άρθρο 7

Με την επιφύλαξη των ευθυνών της Επιτροπής και του Ελεγκτικού Συνεδρίου της Κοινότητας, σε σχέση με την παρακολούθηση και αξιολόγηση των προγραμμάτων, σύμφωνα με τα άρθρα 10, 9 και 8 των αποφάσεων για τα Leonardo da Vinci, Νεολαία για την Ευρώπη και Socrates, η συμμετοχή της Σλοβακικής Δημοκρατίας στα προγράμματα θα παρακολουθείται συνεχώς σε εταιρική βάση, με τη συμμετοχή της Επιτροπής και της Σλοβακικής Δημοκρατίας. Η Σλοβακική Δημοκρατία θα υποβάλει στην Επιτροπή σχετικές εκθέσεις και θα συμμετέχει σε άλλες σχετικές δραστηριότητες που θα ορίζονται από την Κοινότητα για το σκοπό αυτό.

Άρθρο 8

Με την επιφύλαξη των διαδικασιών που αναφέρονται στο άρθρο 6 της απόφασης για το πρόγραμμα Leonardo da Vinci, στο άρθρο 6 της απόφασης για το πρόγραμμα Νεολαία για την Ευρώπη και στο άρθρο 4 της απόφασης για το πρόγραμμα Socrates, η Σλοβακική Δημοκρατία θα καλείται σε συνεδριάσεις συντονισμού για κάθε θέμα που αφορά την εφαρμογή της παρούσας απόφασης πριν από τις τακτικές συνεδριάσεις των επιτροπών. Η Επιτροπή θα ενημερώνει τη Σλοβακική Δημοκρατία σχετικά με τα αποτελέσματα αυτών των τακτικών συνεδριάσεων.

Άρθρο 9

Η γλώσσα που θα χρησιμοποιείται στη διαδικασία εφαρμογής, στα συμβόλαια, στις εκθέσεις που θα υποβάλονται και σε άλλες διοικητικές ρυθμίσεις για τα προγράμματα, θα είναι μια από τις επίσημες γλώσσες της Κοινότητας.

Άρθρο 10

Η παρούσα απόφαση θα ισχύει καθόλη τη διάρκεια των προγραμμάτων Leonardo da Vinci, Νεολαία για την Ευρώπη και Socrates (μέχρι τις 31 Δεκεμβρίου 1999).

Άρθρο 11

Η παρούσα απόφαση αρχίζει να ισχύει την πρώτη ημέρα του μήνα μετά την έγκρισή της από το συμβούλιο σύνδεσης.

ΠΑΡΑΡΤΗΜΑ

ΧΡΗΜΑΤΟΔΟΤΙΚΗ ΣΥΝΕΙΣΦΟΡΑ ΤΗΣ ΣΛΟΒΑΚΙΚΗΣ ΔΗΜΟΚΡΑΤΙΑΣ ΣΤΑ ΠΡΟΓΡΑΜΜΑΤΑ LEONARDO DA VINCI, SOCRATES ΚΑΙ ΝΕΟΛΑΙΑ ΓΙΑ ΤΗΝ ΕΥΡΩΠΗ

1. Η χρηματοδοτική συνεισφορά της Σλοβακικής Δημοκρατίας θα καλύπτει:

- επιδοτήσεις ή άλλη χρηματοδοτική στήριξη από τα προγράμματα προς τους σλοβάκους συμμετέχοντες,

- τη χρηματοδοτική στήριξη από τα προγράμματα για τη λειτουργία των εθνικών φορέων, όπου είναι δυνατό,

- συμπληρωματικό διαχειριστικό κόστος σχετικό με τη διαχείριση των προγραμμάτων από τη Επιτροπή που προκύπτει από τη συμμετοχή της Σλοβακικής Δημοκρατίας.

2. Για κάθε οικονομικό έτος, το συνολικό ποσό των επιδοτήσεων ή άλλης χρηματοδοτικής στήριξης που λαμβάνουν από τα προγράμματα σλοβάκοι δικαιούχοι και εθνικές υπηρεσίες της Σλοβακικής Δημοκρατίας δεν θα υπερβαίνει τη συνεισφορά που καταβάλλει η Σλοβακική Δημοκρατία, αφού αφαιρεθεί το συμπληρωματικό διοικητικό κόστος.

Αν η συνεισφορά που καταβάλλει η Σλοβακική Δημοκρατία στον προϋπολογισμό της Κοινότητας, μετά από αφαίρεση του συμπληρωματικού διοικητικού κόστους, είναι μεγαλύτερη από το συνολικό ποσό των επιδοτήσεων ή άλλης χρηματοδοτικής στήριξης που λαμβάνουν οι σλοβάκοι δικαιούχοι και οι εθνικοί φορείς από τα προγράμματα, η Επιτροπή των Ευρωπαϊκών Κοινοτήτων θα μεταφέρει το υπόλοιπο στο επόμενο οικονομικό έτος και θα το αφαιρεί από τη συνεισφορά του επόμενου έτους. Αν παραμένει υπόλοιπο μετά την ολοκλήρωση των προγραμμάτων, το αντίστοιχο ποσό θα επιστραφεί στη Σλοβακική Δημοκρατία.

3. Leonardo da Vinci

Η ετήσια συνεισφορά της Σλοβακικής Δημοκρατίας θα είναι 2 140 000 Ecu από το 1997. Από το ποσό αυτό, 140 000 Ecu θα καλύψουν το συμπληρωματικό διοικητικό κόστος που σχετίζεται με τη διαχείριση του προγράμματος από την Επιτροπή, όπως αυτό προκύπτει από τη συμμετοχή της Σλοβακικής Δημοκρατίας.

4. Socrates

Η συνεισφορά της Σλοβακικής Δημοκρατίας θα είναι:

- 940 000 Ecu το 1997 για τη συμμετοχή της στο κεφάλαιο II (σχολική εκπαίδευση, Comenius), και στο κεφάλαιο III (οριζόντια μέτρα). Από το σύνολο αυτό, ένα ποσό 60 000 Ecu θα καλύπτει το συμπληρωματικό διοικητικό κόστος που σχετίζεται με τη διαχείριση του προγράμματος από την Επιτροπή, όπως αυτό προκύπτει από τη συμμετοχή της Σλοβακικής Δημοκρατίας.

- 2 140 000 Ecu το 1998 και το 1999 για τη συμμετοχή της σε ολόκληρο το πρόγραμμα Socrates, συμπεριλαμβανομένου και του κεφαλαίου I (Erasmus). Από το σύνολο αυτό, ένα ποσό 140 000 Ecu θα καλύπτει το συμπληρωματικό διοικητικό κόστος που σχετίζεται με τη διαχείριση του προγράμματος από την Επιτροπή, όπως αυτό προκύπτει από τη συμμετοχή της Σλοβακικής Δημοκρατίας.

5. Νεολαία για την Ευρώπη

Η ετήσια συνεισφορά της Σλοβακικής Δημοκρατίας θα είναι:

- 270 000 Ecu το 1997 για τη συμμετοχή της στις δράσεις ΑΙ και ΒΙ,

- 464 000 Ecu το 1998 και 702 000 Ecu το 1999 για τη συμμετοχή της σε όλες τις δράσεις του προγράμματος, εκτός από τη δράση Δ.

Από το σύνολο αυτό, ένα ποσό 40 000 Ecu θα καλύπτει το συμπληρωματικό διοικητικό κόστος που σχετίζεται με τη διαχείριση του προγράμματος από την Επιτροπή, όπως αυτό προκύπτει από τη συμμετοχή της Σλοβακικής Δημοκρατίας.

6. Θα ισχύσει ο δημοσιονομικός κανονισμός που εφαρμόζεται στο γενικό προϋπολογισμό της Κοινότητας, κυρίως όσον αφορά τη διαχείριση της συνεισφοράς της Σλοβακικής Δημοκρατίας.

Μετά την έναρξη ισχύος της παρούσας απόφασης και στις αρχές του κάθε επόμενου έτους, η Επιτροπή θα απευθύνει στη Σλοβακική Δημοκρατία πρόσκληση για χρηματοδότηση αντίστοιχη με τη συνεισφορά της στο κόστος, βάσει της απόφασης.

Η συνεισφορά αυτή θα εκφράζεται σε Ecu και θα καταβάλεται σε έναν τραπεζικό λογαριασμό της Επιτροπής σε Ecu.

Η Σλοβακική Δημοκρατία θα καταβάλει τη συνεισφορά της στο ετήσιο κόστος, σύμφωνα με την παρούσα απόφαση και με την πρόσκληση για χρηματοδότηση, το αργότερο τρεις μήνες μετά την αποστολή της πρόσκλησης. Οποιαδήποτε καθυστέρηση της συνεισφοράς θα συνεπάγεται την καταβολή τόκου από τη Σλοβακική Δημοκρατία επί του οφειλόμενου ποσού από την ημερομηνία λήξης της προθεσμίας. Το επιτόκιο αντιστοιχεί σε αυτό που ισχύει σύμφωνα με το Ευρωπαϊκό Ταμείο Νομισματικής Συνεργασίας για το μήνα της προθεσμίας, σε Ecu (1), αυξημένο κατά 1,5 %.

7. Η Σλοβακική Δημοκρατία θα καταβάλει το συμπληρωματικό διοικητικό κόστος που αναφέρεται στις παραγράφους 3, 4 και 5 από τον εθνικό της προϋπολογισμό.

8. Η Σλοβακική Δημοκρατία θα καταβάλει το 50 % του απομένοντος κόστους συμμετοχής της στα προγράμματα από τον εθνικό της προϋπολογισμό.

Υπό την προϋπόθεση των τακτικών διαδικασιών προγραμματισμού του PHARE, το υπόλοιπο 50 % θα καταβάλεται από τα ετήσια ενδεικτικά προγράμματα PHARE της Σλοβακικής Δημοκρατίας.

(1) Εκδίδεται μηνιαίως στην Επίσημη Εφημερίδα των Ευρωπαϊκών Κοινοτήτων, σειρά C.